2019. gada 2. jūlijā Noteikumi Nr. 285

Rīgā (prot. Nr. 31 6. §)

**Grozījumi Ministru kabineta 2009. gada 22. decembra noteikumos Nr. 1525 "Dārgmetālu izstrādājumu zīmogošanas kārtība un pieļaujamais remedijs"**

Izdoti saskaņā ar likuma "Par valsts proves uzraudzību" 27. panta 2. punktu

Izdarīt Ministru kabineta 2009. gada 22. decembra noteikumos Nr. 1525 "Dārgmetālu izstrādājumu zīmogošanas kārtība un pieļaujamais remedijs" (Latvijas Vēstnesis, 2009, 203. nr.) šādus grozījumus:

1. Izteikt 22. punktu šādā redakcijā:

"22. Nosakot dārgmetālu izstrādājumu provi vai veicot dārgmetālu izstrādājumu atbilstības pārbaudi preces drošuma prasībām, birojs izmanto metodi, kas nodrošina, ka iegūtie dati ir ticami, reprezentatīvi un salīdzināmi. Ja izmantotā metode atbilst piemērojamā standarta prasībām, tā uzskatāma par atbilstošu šajā punktā minēto prasību izpildei. Ķīmiskai analīzei var atlasīt ne vairāk kā 1 % no izstrādājumiem, kuri sašķiroti pēc metāla un izstrādājumu veida un kuru skaits ir lielāks par 100."

2. Papildināt noteikumus ar 22.1 punktu šādā redakcijā:

"22.1 Finanšu ministrija sadarbībā ar attiecīgo standartu tehnisko komiteju iesaka nacionālajai standartizācijas institūcijai saistībā ar šiem noteikumiem izstrādājamo, adaptējamo un piemērojamo standartu sarakstu šo noteikumu 22. punktā minēto prasību izpildei. Nacionālā standartizācijas institūcija publicē Standartizācijas biroja tīmekļvietnē to standartu sarakstu, kurus var piemērot šo noteikumu 22. punktā minēto prasību izpildei."

Ministru prezidenta vietā –

Ministru prezidenta biedrs,

aizsardzības ministrs A. Pabriks

Finanšu ministrs J. Reirs